Boetebessie swaar gestraf oor R100 omkoopgeldArgieffoto ŉ 41-jarige beampte van die Johannesburgse metropolisie is swaar gestraf nadat sy R100 omkoopgeld aanvaar het. Die beampte, Nkgoape Lydia Matsapola, is Donderdag in die Roodepoort-landdroshof tot drie jaar tronkstraf gevonnis of beveel om ŉ boete van R5 000 te betaal nadat sy skuldig bevind is aan bedrog. Sy is ook ŉ vyf jaar opgeskorte vonnis opgelê op voorwaarde dat sy in dié tydperk nie skuldig bevind word aan ŉ soortgelyke oortreding nie. Sy is ook onbevoeg verklaar om ŉ vuurwapen te besit. Die Padverkeersbestuurskorporasie (RTMC) het Donderdag in ŉ verklaring gesê Matsapola is op 27 Maart verlede jaar tydens ŉ lokval deur die nasionale verkeersdepartement se teenkorrupsie-eenheid in hegtenis geneem. “Sy het ŉ agent wat hom as motoris voorgedoen het voorgekeer nadat dié ŉ voertuig sonder ŉ geldige voertuiglisensie bestuur het. Sy het ŉ R100 boete van die agent aanvaar en hom toegelaat om verder te ry sonder om hom te beboet,” lui die verklaring. Matsapola is aangekla en vervolg ingevolge die Wet op die Voorkoming en Bekamping van Korrupte Aktiwiteite. Die RTMC gaan nou aansoek doen om die vrou as ŉ ongemagtigde beampte te verklaar “om te verhoed dat sy nooit weer in wetstoepassingsowerhede werk nie”. “Die vonnis moet ŉ boodskap aan ander verkeersbeamptes stuur dat omkopery en korrupsie baie negatiewe gevolge het.” Die Johannesburgse metropolisie (JMPD) het Vrydag die skuldigbevinding en vonnis verwelkom. “Die JMPD sal nie enige vorm van omkopery of korrupsie duld nie. Inwoners word aangemoedig om sulke voorvalle by ons teenkorrupsie-eenheid aan te meld,” het hoofsupt. Wayne Minnaar, woordvoerder, gesê. Luyanda Longwe, woordvoerder van Michael Sun, Johannesburgse burgemeesterskomiteelid vir openbare veiligheid, het namens die departement óók die straf verwelkom en gesê omkopery en korrupsie sal nie geduld word nie. Die publiek word aangemoedig om bedrog en korrupsie van verkeersbeamptes by die nasionale verkeersdepartement se teenkorrupsie-eenheid by 0861 400 800 of [email protected] aan te meld. Die JMPD se teenkorrupsie-eenheid kan by 0800 203 712 geskakel word.